Daniel arap Moi
Daniel arap Moi var en kenyansk politiker. Han var Kenyas præsident fra 1978 til 2002.
Moi, der tilhørte kalenjinstammen, var uddannet lærer. Han blev i 1950'erne involveret i politik og i 1960 formand for oppositionsbevægelsen Kenya African Democratic Union (KADU). Han var undervisningsminister fra 1961 til 1962 og minister for lokalt selvstyre fra 1962 til 1964; medlem af Kenya African National Union (KANU) fra 1964. Moi var dernæst indenrigsminister i årene 1964-1967 og vicepræsident fra 1967 indtil Jomo Kenyattas død i 1978. Herefter blev han valgt til præsident.
I 1990'erne blev Moi kritiseret for sit autoritære styre og for brud på menneskerettighederne, og han blev af oppositionen set som årsag til, at urolighederne i Kenya voksede, på trods af at demokratiseringen i landet blev øget. Ved valget i december 2002 kunne Moi ikke stille op, og han afløstes som præsident af den hidtidige oppositionspolitiker Mwai Kibaki.